BRATISLAVA. Hnutie OĽaNO víta rozhodnutie predsedu vlády Petra Pellegriniho neschváliť na rokovaní Bezpečnostnej rady SR materiály týkajúce sa projektu bojového obrneného vozidla 8x8 a tiež predĺženia servisnej, tzv. abonentskej zmluvy na lietadlá Mig 29, ktoré opätovne predložilo Ministerstvo obrany SR.
Ako sa ďalej uvádza vo vyhlásení tieňového ministra obrany hnutia Jaroslava Naďa, hnutie teší, že premiér zobral do úvahy odborné a nespochybniteľné argumenty.
O stíhačkách a transportéroch nerokovali
"Nízku kvalitu predložených dokumentov potvrdzuje aj fakt, že prvý dokument bol stiahnutý z rokovania a druhý dokument bol vrátený ministerstvu obrany na prepracovanie, keďže nespĺňal základné atribúty analytického materiálu," zdôraznil Naď.
Hnutie je podľa Naďa pripravené kedykoľvek zodpovedne diskutovať s premiérom o odborných veciach s cieľom napomôcť skvalitneniu obrany a bezpečnosti Slovenska a jeho obyvateľov."Nepodporíme však megalomanské, nehospodárne, nesystémové a netransparentné návrhy z dielne SNS, aké predložili aj tentokrát na rokovanie bezpečnostnej rady," dodal Naď.
Premiér Peter Pellegrini v stredu ráno uviedol, že Bezpečnostná rada SR (BR SR) ani vláda v stredu nebudú rokovať o obrnených vozidlách 8x8.
"Nebudeme dnes vôbec rokovať o transportéroch. Ani na Bezpečnostnej rade, ani na vláde," povedal s tým, že aj materiál o servise stíhačiek Mig 29 ostane otvorený a nepôjde na rokovanie kabinetu.
Obrana počíta so stovkami miliónov
Podľa programu Bezpečnostnej rady SR mal minister obrany Peter Gajdoš (SNS) predložiť aj projekt transportérov 8x8 s označením Vydra.
Gajdošov rezort plánuje na armádne projekty vynaložiť stovky miliónov eur.
Opozícia vyzvala premiéra Petra Pellegriniho (Smer), aby projekty zastavil a dôkladne posúdil.
Pokiaľ ide o stíhačky, Slovensko stále využíva ruské Migy. Vláda už schválila nákup 14 stíhačiek F-16 za 1,6 miliardy eur. Tie majú byť dodané do roku 2023, súčasný abonent na ruské stroje sa končí tento rok.
Žiga: Nákup viazne pre technické otázky
Nákup 81 obrnených transportérov Vydra neviazne pre chýbajúcu politickú dohodu, ale skôr pre technické otázky, ktoré treba dovysvetľovať. Po stredajšom rokovaní vlády to povedal minister hospodárstva a člen Bezpečnostnej rady SR Peter Žiga (Smer). Práve radou nákup transportérov zatiaľ neprešiel.
"Je ambícia pokračovať v nákupe, či konkrétne v tomto, neviem. Je záujem vyzbrojiť armádu kvalitnou technikou. Je možnosť, že ministerstvo obrany prehodnotí priority," pripustil Žiga.
Podľa jeho slov má minister obrany Peter Gajdoš (SNS) ešte niektoré veci týkajúce sa nákupu dovysvetliť. O čo ide, Žiga neprezradil. Uzatvorený nebol ani materiál, ktorý súvisí s predĺžením servisnej zmluvy s Ruskom na lietadlá MiG-29.